*Likumprojekts*

**Grozījumi Muzeju likumā**

Izdarīt [Muzeju likumā](http://www.likumi.lv/doc.php?id=87480) (Latvijas Republikas Saeimas un Ministru Kabineta Ziņotājs, 2006, 2.nr.; 2007, 23.nr.; 2009, 2.nr.; Latvijas Vēstnesis, 2009, 196.nr., 2017, 124.nr.) šādus grozījumus:

1. 1.pantā:

papildināt ar 2.1 punktu šādā redakcijā:

„2)1 **dāvinājums** – muzejisks priekšmets, kas nodots bez atlīdzības muzejam ar mērķi izmantot to kultūras, mākslas, zinātnes un izglītības veicināšanai;”

papildināt ar 3.1 punktu šādā redakcijā:

„3)1**muzeja krājuma komisija** – muzeja dibinātāja apstiprināta koleģiāla institūcija, kas izskata visus jautājumus saistībā ar muzeja krājuma priekšmetiem;”

izteikt 6.punktu šādā redakcijā:

„6) **valsts muzejs** – Ministru kabineta izveidota atvasināta publiska persona, iestāde vai šīs iestādes struktūrvienība, kuras valdījumā nodots muzeja krājums un kura īsteno šajā likumā noteiktās funkcijas;”

2. 8.pantā:

papildināt ar pirmo prim daļu šādā redakcijā:

„(1) 1 Dibinot valsts muzeju – atvasinātu publisku personu – Ministru kabinets nosaka publisko personu vai tās iestādi, kurai muzejs ir institucionāli padots. Valsts muzeja – atvasinātas publiskas personas – pārvaldība tiek īstenota saskaņā ar šī likuma 11.panta nosacījumiem. Valsts muzeja – atvasinātas publiskas personas – autonomās kompetences saturs ir šī likuma 7.panta otrajā daļā noteikto muzeja pamatfunkciju īstenošana.”

3. 9.pantā:

izteikt trešās daļas pirmo teikumu šādā redakcijā:

„Akreditēta muzeja atbilstību akreditācijas prasībām vērtē Kultūras ministrija, analizējot ikgadējos muzeja darba pārskatus un veicot pārbaudes muzejā.”

izteikt sestās daļas otro teikumu šādā redakcijā:

„Ja arī pēc atkārtotas pieteikšanās muzejs netiek akreditēts, muzeja dibinātājs izvērtē par muzeja darbu atbildīgās amatpersonas atbildību un pieņem lēmumu par muzeja turpmāko darbību.”

4. 10.pantā:

aizstāt pirmās daļas 1.punktā vārdus „muzeja kolekcijas vai atsevišķus priekšmetus” ar vārdiem „Nacionālā krājuma priekšmetus;”

papildināt pirmo daļu ar 8. un 9.punktu šādā redakcijā:

„8) izveidot muzeja konsultatīvo padomi, kuras darbības mērķis ir sniegt priekšlikumus ar muzeja darbību saistītajos jautājumos. Muzeja konsultatīvās padomes kompetenci nosaka attiecīgā muzeja direktors;

9)pieņemt dāvinājumus muzeja krājuma papildināšanai no privātpersonām kultūras, mākslas, zinātnes un izglītības veicināšanai saskaņā ar muzeja krājuma komisijas lēmumu.”

izteikt trešo daļu šādā redakcijā:

„(3) Muzeji nedrīkst atsavināt vai izņemt Nacionālā krājuma priekšmetus no muzeja krājuma bez Kultūras ministrijas atļaujas.”

5. 11.pantā:

izteikt pirmo daļu šādā redakcijā:

„(1) Valsts muzeja direktoru, ņemot vērā Muzeju padomes priekšlikumu, izsludinot atklātu konkursu, pieņem darbā uz pieciem gadiem un atlaiž no darba ministrs, kura padotībā atrodas attiecīgais valsts muzejs. Sešus mēnešus pirms termiņa beigām ministrs pieņem lēmumu par termiņa pagarināšanu uz pieciem gadiem vai, konsultējoties ar Muzeju padomi, pamatotu lēmumu par atbrīvošanu no darba, informējot par to personu, attiecībā uz kuru lēmums pieņemts.”

papildināt ar pirmo prim daļu šādā redakcijā:

„(1.¹) Valsts muzeja – atvasinātas publiskas personas – direktors papildus šā likuma un citos normatīvajos aktos noteiktajai kompetencei apstiprina muzeja nolikumu un budžetu, kā arī apstiprina muzeja sniegto maksas pakalpojumu cenrādi.”

6. 13.pantā:

izteikt otrās daļas 1. un 2.punktu šādā redakcijā:

„1) akreditēto valsts muzeju, akreditēto pašvaldību muzeju un akreditēto šā likuma 1.panta 8.punkta „a” apakšpunktā minēto autonomo muzeju pamatkrājumi;

2) akreditēto šā likuma 1.panta 8.punkta „b” apakšpunktā minēto autonomo muzeju un akreditēto privāto muzeju pamatkrājumi (ar Muzeju padomes piekrišanu);”

papildināt ar otro prim daļu šādā redakcijā:

„(2)1 Nacionālā krājuma veidošanu un papildināšanu muzeji veic, ievērojot Starptautiskās Muzeju padomes Muzeju ētikas kodeksu un starptautiskās vienošanās, lai nepieļautu nelikumīgi iegūtu un pārvietotu kultūras vērtību iekļaušanu Nacionālajā krājumā.”

aizstāt trešajā daļā vārdus „kopkatalogā – datubāzē” ar vārdiem „Nacionālā muzeju krājuma kopkataloga informācijas sistēmā”.

papildināt septītās daļas 1.punktu ar vārdiem „vai muzejs nespēj nodrošināt priekšmeta saglabāšanu;”

izteikt septītās daļas 3.punktu šādā redakcijā:

„3) priekšmets ir iegūts prettiesiskā ceļā, t.sk. pārkāpjot Eiropas Padomes Konvenciju par noziedzīgiem nodarījumiem, kas saistīti ar kultūras vērtībām;”

izteikt astoto daļu šādā redakcijā:

„(8) Ja muzejs nenodrošina Nacionālā krājuma priekšmeta saglabāšanu atbilstoši Ministru kabineta noteikumiem par Nacionālo krājumu, kā rezultātā priekšmetam sāk rasties būtiski bojājumi, Kultūras ministrija var izteikt priekšlikumu par priekšmeta atsavināšanu no attiecīgā muzeja krājuma.”

7. Papildināt likumu ar 14.¹ pantu šādā redakcijā:

**„14.¹ pants. Valsts muzeja – atvasinātas publiskas personas – īpašums**

(1) Valsts muzeja – atvasinātas publiskas personas – īpašums var būt kustamais, nekustamais un intelektuālais īpašums, kā arī finanšu līdzekļi Latvijā un ārvalstīs atbilstoši normatīvajiem aktiem.

(2) Valsts muzeja – atvasinātas publiskas personas – īpašumu veido:

1) dāvināta, mantota, bez atlīdzības īpašumā nodota vai par paša līdzekļiem iegādātā kustama un nekustama manta;

2) par valsts budžeta līdzekļiem iegādātā manta. Nekustamais īpašums ierakstāms zemesgrāmatā kā attiecīgā valsts muzeja – atvasinātas publiskas personas – īpašums;

3) valsts muzeja – atvasinātas publiskas personas – intelektuālais īpašums.

(3) Muzeja krājums nav uzskatāms par valsts muzeja – atvasinātas publiskas personas – īpašumu, un var atrasties tikai muzeja valdījumā.

(4) Valsts muzejam – atvasinātai publiskai personai – ir tiesības rīkoties ar tā īpašumā, valdījumā vai lietošanā nodoto mantu muzeja mērķa un funkciju izpildei.”

8. Papildināt pārejas noteikumus ar 7. un 8.punktu šādā redakcijā:

„7. Valsts muzeja direktora amata termiņš tiek skaitīts no dienas, kad stājas spēkā šā likuma 11.panta pirmajā daļā noteiktais amata termiņa ierobežojums.

8. Valsts muzejs – iestāde vai šīs iestādes struktūrvienība – var tikt reorganizēta par valsts muzeju – atvasinātu publisku personu saskaņā ar Valsts pārvaldes iekārtas likuma 15.panta trešās daļas 1.punktu, ja Ministru kabinets pieņēmis attiecīgu lēmumu. Akreditācijas apliecība, kas izsniegta reorganizējamam muzejam līdz reorganizācijas brīdim ir spēkā līdz akreditācijas termiņa beigām.”

Kultūras ministrs N.Puntulis

Vīza: Valsts sekretāre D.Vilsone

Ratniece 67330304

[Daina.Ratniece@km.gov.lv](mailto:Daina.Ratniece@km.gov.lv)